Partye vergader op dag twee van Amcu-staking | Maroela Media
Amcu-lede tydens die staking in Marikana Foto: @ewnreporter op Twitter
Die departement van arbeid, die platinummyne en Amcu gaan by die Kommissie vir Versoening, Bemiddeling en Arbitrasie (KVBA) in Johannesburg vergader, het Mildred Oliphant, die minister van arbeid, se woordvoerder Vrydag gesê.
Lede van die Association of Mineworkers and Construction Union (Amcu) het Donderdag begin staak. Tot 80 000 platinummynwerkers het by Lonmin se Marikana-myn saamgekom en dring aan op ŉ intreevlak-salaris van R12 500.
In ŉ gesamentlike verklaring het die platinummyne die regering se ingryping in die onderhandelinge verwelkom.
Chris Griffith, hoof uitvoerende beampte van Anglo American Platinum, het gesê sy maatskappy het die aanbod van ŉ “mediasieproses wat deur die regering gefasiliteer word” aanvaar, sodat ŉ skikking bereik kan word. Ben Magara, hoof uitvoerende beampte van Lonmin, het gesê dit is belangrik dat ŉ positiewe en volhoubare oplossing bereik word.
Die maatskappye het Dinsdag gesê Amcu se looneise is onbekostigbaar en onrealisties.